b'\n_START_ARTICLE_\nDigitalni podpis\n_START_SECTION_\nDigitalno potrdilo\n_START_PARAGRAPH_\nJavni klju\xc4\x8d je potrebno povezati z njegovim imetnikom in ga javno objaviti. Asimetri\xc4\x8dna kriptografija v ta namen uporablja infrastrukturo javnih klju\xc4\x8dev (ang. PKI, Public Key Cryptography). PKI s pomo\xc4\x8djo digitalnih potrdil, ki jih izdajajo overiteljske agencije poskrbi za povezavo javnih klju\xc4\x8dev z objekti iz realnega sveta (npr. ljudmi, stre\xc5\xbeniki, informacijskimi sistemi ipd.), razpe\xc4\x8davo javnih klju\xc4\x8dev in vzpostavitev zaupanja v javne klju\xc4\x8de.\n_START_SECTION_\nKako deluje\n_START_PARAGRAPH_\nPrikaz izvedbe in preverjanja elektronskega podpisa je prikazana na spodnji sliki. Izvorno sporo\xc4\x8dilo, ki se nahaja v levem delu slike, podpi\xc5\xa1e njegov po\xc5\xa1iljatelj. Pri tem uporabi svoj zasebni klju\xc4\x8d, ki pripada njegovemu digitalnemu potrdilu. Elektronski podpis je z zasebnim klju\xc4\x8dem \xc5\xa1ifriran izvle\xc4\x8dek (ang. hash) izvornega sporo\xc4\x8dila. Elektronski podpis skupaj s svojim digitalnim potrdilom in izvornim sporo\xc4\x8dilom zdru\xc5\xbei v podpisano sporo\xc4\x8dilo. Na desni polovici slike prejemnik s pomo\xc4\x8djo javnega klju\xc4\x8da, ki ga dobi iz po\xc5\xa1iljateljevega digitalnega potrdila, preveri veljavnost podpisa, s \xc4\x8dimer potrdi njegovo celovitost. Iz podatkov v digitalnem potrdilu lahko identificira (avtenticira) podpisnika.\n_START_SECTION_\nZakonodaja\n_START_PARAGRAPH_\nV Sloveniji ureja podro\xc4\x8dje elektronskega poslovanja in elektronskega podpisa Zakon o elektronskem poslovanju in elektronskem podpisu (ZEPEP-UPB1). ZEPEP prepoveduje diskriminacijo elektronske oblike podatkov (dokumentov), omogo\xc4\x8da ena\xc4\x8denje veljavnosti elektronske in papirne oblike dokumentacije, in opredeljuje pogoje, pod katerimi je varen elektronski podpis enakovreden lastnoro\xc4\x8dnemu._NEWLINE_Varen elektronski podpis, overjen s kvalificiranim digitalnim potrdilom ima torej enako dokazno vrednost kot lastnoro\xc4\x8dni podpis. Kvalificirano digitalno potrdilo je potrdilo, ki izpolnjuje dolo\xc4\x8dene v zakonu opredeljen zahteve glede vsebine in overiteljske agencije, ki digitalno potrdilo izda.'